ກິມຈົງອຸນ ຜູ້ນໍາໃນອະນາຄົດ ຂອງເກົາຫລີເໜືອ
ຄາດດກັນວ່າ ກອງປະຊຸມພັກທີ່​ໄຂຂຶ້ນໃນມື້ນີ້ ແມ່ນຈະຢືນຢັນຢ່າງເປັນທາງການເຖິງສະຖານະ ພາບຂອງກິມຈົງອຸນ ​ໃນ​ຖານະຜູ້ນໍາຄົນ​ຕໍ່​ໄປ ຂອງ​ເກົາຫລີເໜືອ.
ອັນດັບຕໍ່ໄປ ທອງປານມີຊີວະປະວັດຫຍໍ້ຂອງ ກິມຈົງອຸນ ລູກຊາຍຫລ້າຂອງທ່ານກິມຈົງອິລ ຜູ້ນໍາເກົາຫລີເໜືອ ມາສະເໜີທ່ານ ເວລານີ້ ຍັງບໍ່ເຫັນຮ່ອງຮອຍໃດໆກ່ຽວກັບວ່າ ກິມຈົງອຸນ ລູກຊາຍຫລ້າ ຂອງທ່ານກິມຈົງອິລ ທີ່ໃຜໆກໍສັນນິຖານກັນວ່າ ຈະເປັນຜູ້ສຶບຕໍ່ຕໍາແໜ່ງ ຜູ້ນໍາເກົາຫລີເໜືອແທນ ບິດານັ້ນ ຈະໄດ້ຂຶ້ນກໍາອໍານາດໃນໄວໆນີ້ ທ່ານກິມຈຸງອຸນ ຊຶ່ງມີອາຍຸ 27 ປີ ນັ້ນ ຖືວ່າຍັງໜຸ່ມຫລາຍ ແລະຂາດປະ ສົບປະການ ເຖິງແມ່ນຈະໄດ້ຮັບການແຕ່ງຕັ້ງຈາກບິດາ ໃຫ້ເປັນນາຍພົນ ໃນມື້ນີ້ ບໍ່ເທົ່າໃດຊົ່ວໂມງ ກ່ອນກອງປະຊຸມໃຫຍ່ຂອງພັກຄອມມິວນິສຕ໌ ທີ່ປົກຄອງປະເທດນັ້ນ ກໍຕາມ ແຕ່ຖ້າວ່າລາຍງານຕ່າງໆ ທີ່ເລັດລອດອອກມາຈາກເກົາ ຫລີເໜືອນັ້ນ ຫາກມີມູນຄວາມຈິງພໍເຊື່ອຖືໄດ້ ກໍເບິ່ງຄືວ່າ ກິມຈົງອຸນຈະໄດ້ເປັນຜູ້ສືບຕໍາແໜ່ງແທນພໍ່ ທີ່ມີສຸຂະພາບ ຊຸດໂຊມຢູ່ໃນເວລານີ້ຢ່າງແນ່ນອນ ກິມຈົງອຸນ ນັບວ່າມີ ອາຍຸນ້ອຍກວ່າພໍ່ຫລາຍປີ ໃນຕອນທີ່ທ່ານກິມຜູ້ພໍ່ ໄດ້ຖືກ ແຕ່ງຕັ້ງໃຫ້ເປັນຜູ້ນໍາເກົາຫລີເໜືອໃນອະນາຄົດນັ້ນ ຊຶ່ຂອງກິມຈຸງອຸນໂຜ່ຂຶ້ນມາໃນຕົ້ນປີ 2009 ໃນຖານະເປັນທາຍາດຜູ້ທີ່ສາມຂອງວົງຕະກູນ ຄອມມີວນີສ ຕະກູນດຽວຂອງໂລກ ຊຶ່ງນັບຕັ້ງແຕ່ນັ້ນມາ ພວກເຈົ້າໜ້າທີ່ທັງຫລາຍ ກໍໄດ້ ຖືກບອກໃຫ້ສະແດງຄວາມຈົງຮັກພັກດີຕໍ່ໜຸ່ມກິມຈົງອຸນ ແລະໃຫ້ສຶກສາເບິ່ງຄວາມສຳເລັດຜົນ ຕ່າງໆຂອງຜູ້ກ່ຽວ ພວກເດັກນັກຮຽນທັງຫລາຍ ໄດ້ຮັບການສິດສອນໃຫ້ເຊື່ອວ່າ ກິມຈົງອຸນ ເປັນຜູ້ເຄື່ອນໄຫວຕົ້ນຕໍທີ່ສຳຄັນຢູ່ເບື້ອງຫລັງຄວາມພະຍາຍາມ ເພື່ອຟື້ນຟູເສດຖະກິດຂອງ ເກົາຫລີເໜືອ ແລະວັນເກີດຂອງກິມຈົງອຸນ ກໍໄດ້ຖືກແຕ່ງຕັ້ງໃຫ້ເປັນວັນພັກແຫ່ງຊາດ ພວກນັກວິເຄາະບາງຄົນຄິດວ່າ ກອງປະຊຸມພັກທີ່ປົກຄອງປະເທດທີ່ໄຂຂຶ້ນໃນວັນອັງຄານ ມື້ນີ້ ແມ່ນຈະຢືນຢັນຢ່າງເປັນທາງການເຖິງສະຖານະພາບຂອງກິມຈົງອຸນ ໃນຖານະຜູູ້ນໍາ ຄົນຕໍ່ໄປຂອງເກົາຫລີເໜືອ ເວົ້າກັນວ່າ ກິມຈົງອຸນ ເຄີຍໄດ້ໄປເຂົ້າໂຮງຮຽນກິນນອນຢູ່ໃນປະເທດສວີສ ບໍ່ໄກຈາກສະ ຖານທູດເກົາຫລີເໜືອໃນນະຄອນຫລວງເບີນພໍປານໃດ ທີ່ໂຮງຮຽນແຫ່ງນັ້ນ ກິມຈົງອຸນໄດ້ ຮຽນປາກພາສາອັງກິດ ຝະລັ່ງ ແລະເຢຍລະມັນ ພວກໝູ່ນັກຮຽນແລະເຈົ້າໜ້າທີ່ໂຮງຮຽນ ຈື່ໄດ້ວ່າ ກິມຈົງອຸນມັກຫລີ້ນສະກີ ແລະບານບ້ວງຫລືບາສເກັດບອລ ຊຶ່ງພວກເຂົາເຈົ້າກ່າວ ວ່າ ຜູ້ກ່ຽວນິຍົມນາຍ Michael Jordan ນັກຫລິ້ນບານບ້ວງຜູ້ຍິ່ງໃຫຍ່ຂອງສະຫະລັດ ເປັນພິເສດ ທ່ານກິມຈົງອິລ ປະທານປະເທດເກົາຫລີເໜືອ ມີລູກຊາຍສາມຄົນ ກິມຈົງອຸນເປັນລູກ ຊາຍຜູ້ທີ່ສອງຂອງເມຍຄົນທີ່ສາມຂອງທ່ານກິມ ທ່ານ ນາງໂຄຢົງຮີ ທີ່ເສຍຊີວິດໄປໃນປີ 2004 ຍ້ອນມະເຮັງເຕົ້ານົມ ໄດ້ມີການຄາດຄະເນກັນວ່າ ປະທານ ກິມຈົງອິລ ຈະແຕ່ງຕັ້ງນາຍ ກິມຈົງນໍາ ລູກຊາຍກົກ ໃຫ້ເປັນຜູ້ສືບຕໍ່ແທນຕົນ ແຕ່ກິມຈົງນໍາໄດ້ສູນເສຍຄວາມນິຍົມໄປໃນປີ 2001 ເມື່ອຖືກຈັບໄດ້ ວ່າ ພະຍາຍາມເຂົ້າໄປຍີ່ປຸ່ນ ດ້ວຍໜັງສືຜ່ານແດນຫລືພາສປອດປອມ ສ່ວນລູກຊາຍຜູ້ທີ່ສອງ ກິມຈົງຈົລ ນັ້ນ ເວົ້າກັນວ່າ ມີລັກສະນະທ່າທາງຄືກັນແມ່ຍິງເກີນໄປ ແລະບໍ່ເໝາະສົມທີ່ຈະເປັນຜູ້ນໍາໄດ້ ໃນປີກາຍນີ້ ທ່ານກິມຈົງອິລ ໄດ້ເລື່ອນຊັ້ນທ່ານ Jang Song Thaek ຜູ້ເປັນນ້ອງເຂີຍ ຂຶ້ນເປັນສະມາຊິກໃນຄະນະກໍາມາທິການປ້ອງກັນຊາດ ທີ່ມີອໍານາດຫລາຍນັ້ນ ຊຶ່ງເທົ່າກັບ ເຮັດໃຫ້ຜູ້ກ່ຽວກາຍເປັນຜູ້ບັງຄັບບັນຊາອັນດັບສອງຂອງປະເທດ ພວກນັກວິເຄາະຂ່າວເວົ້າ ວ່າ ທ່ານ Jang Song Thaek ຈະເປັນຜູ້ນໍາທີ່ຮັກສາການຊົ່ວຄາວ ໃນກໍລະນີທີ່ທ່ານ ກິມຈົງອິລເສຍຊີວິດໄປ ກ່ອນທີ່ລູກຊາຍຫລ້າ ກິມຈົງອຸນ ພ້ອມທີ່ຈະກໍາອໍານາດໄດ້ນັ້ນ